Lech Kaczyński

[mini|[George W. Bush, Lech Kaczyński (2007)]]
**Lech Aleksander Kaczyński** (fonetski: Leh Aleksander Kačinjski, Varšava, 18. juni 1949 – Smolensk, 10. april 2010) bio je poljski pravnik, političar, predsjednik Poljske (2005–2010). Prije svog mandata na funkciji predsjednika, prethodno je bio gradonačelnik Varšave od 2002. do 2005, predsjednik Vrhovnog ureda za reviziju od 1992. do 1995, a kasnije ministar pravde i generalni javni tužilac od juna 2000. do razrješenja u julu 2001.

## Biografija 
Rođen u Varšavi, glumio je u poljskom filmu iz 1962, "*O dwóch takich, co ukradli księżyc*" ("O njih dvoje, koji su ukrali Mjesec"), sa svojim identičnim bratom blizancem Jarosławom. Kaczyński je diplomirao pravo i administraciju na Varšavskom univerzitetu. Godine 1980. dobio je doktorat Univerziteta u Gdańsku. 1990. godine habilitirao je radno pravo. Kasnije je preuzeo profesorske pozicije na Univerzitetu u Gdańsku i Univerzitetu Kardinal Stefan Wyszyński u Varšavi.

Tokom komunističkog perioda, Kaczyński je bio aktivista prodemokratskog antikomunističkog pokreta u Poljskoj, Odbora za odbranu radnika, kao i Nezavisnog sindikalnog pokreta. U avgustu 1980. postao je savjetnik Štrajkačkog odbora u Gdanjskom brodogradilištu i pokreta *Solidarnost*. Nakon što su komunisti uveli vanredno stanje u decembru 1981. godine, interniran je kao "antisocijalistički element". Nakon puštanja na slobodu, vratio se sindikalnim aktivnostima i postao član podzemne Solidarnosti. Kada je Solidarnost ponovo legalizovana kasnih 1980-ih, Kaczyński je 1988. bio aktivni savetnik Lecha Wałęse i njegovog Odbora građana solidarnosti.

Od februara do aprila 1989, zajedno sa svojim bratom, učestvovao je u Poljskim razgovorima za okruglim stolom. Nakon pobjede Solidarnosti na poljskim parlamentarnim izborima 1989. godine, Kaczyński je postao senator i potpredsjednik pokreta. Zatim je na poljskim parlamentarnim izborima 1991. izabran u Sejm kao nestranački član. Bio je i glavni savjetnik i pristalica Lecha Wałęse kada je ovaj izabran za predsjednika Poljske u decembru 1990. Wałęsa je predložio Kaczyńskog za ministra sigurnosti u Predsjedničkom uredu, ali ga je smijenio 1992. Godine 2003. Kaczyński je suosnivač stranke Zakon i pravda, nakon odvajanja od Izborne akcije solidarnosti i Hrišćanske nacionalne unije, zajedno sa svojim bratom. Kaczyński je bio predsjednički kandidat ove stranke tokom predsjedničkih izbora u Poljskoj 2005. godine. U prvom krugu glasanja, Kaczyński je dobio 33,1% glasova. U drugom krugu glasanja, Kaczyński je dobio 54,04% glasova, pobijedivši Donalda Tuska. Položio je zakletvu kao predsjednik 23. decembra 2005. godine.

Dana 10. jula 2006, Kaczyński je imenovao svog brata za premijera Poljske, braća su tada postala prvi par braće na svijetu koji su služili kao predsjednik i premijer jedne zemlje i jedina braća blizanci koji su to činili, do 2007, kada njegov brat je izgubio na parlamentarnim izborima 21. oktobra 2007.

Dana 10. aprila 2010. Lech Kaczyński je poginuo, zajedno sa svojom suprugom, u padu aviona poljskog ratnog zrakoplovstva koji se dogodio pri pokušaju slijetanja na aerodrom Smolensk Sjever u Rusiji. Bio je prvi poljski predsjednik koji je umro na funkciji nakon atentata na Gabriela Narutowicza.

## Reference 
## Vanjski linkovi 
* 
* 

Kategorija:Rođeni 1949.
Kategorija:Umrli 2010.
Kategorija:Biografije, Varšava
Kategorija:Poljski pravnici
Kategorija:Poljski predsjednici